
Un pachet de minciuni 


La Karlsbad, unde ma adus o cură de câteva săptămâni, mi-a 
sosit deunăzi un teanc de gazete din ţară, un odios pachet de min- 
ciuni. Am cetit paginile imunde şi în adevăr simt că sar putea în- 
tiripa o tristă autoanaliză, căutând să cobor pe hârtie impresiile pe- 
nibile ce-ţi lasă în urmă contactul de câteva clipe cu acești oaspeți 
inoportuni întrun colț de pământ civilizat. In atmosfera de ordine Şi 
onestitate, în care tabla valorilor e fixată de-un spirit occidental, ti- 
parele meschine ale Honigmanilor şi Rozenthalilor dela Bucureşti cu 
structura lor de gândire și cu specificul jargon moral, cad foarte ne- 
potrivit. Luându-le în mână aici ai sensația, că subt arcadele dela 
Mihlbrunn a dat busna o apariție antipatică şi murdară, care ţi-e ru~ 
șine că te strigă pe nume și de care ţii să te debarasezi cât mai de- 
grabă, pentru a nu dezonora armonia din jurul tău... . 

Mi-am dat seama totdeauna de greutatea cuvintelor, şi când fac 
aceste aprecieri înțeleg prea bine că ele echivalează cu un pumn în 
obraz, dar în ce chip oare sar putea înveli în blândeţe şi moderaţiune 
cea mai autentică scârtă și cel mai profund desgust în faţa aspectelor 
de degradare care în timpul din urmă trivializează tot mai mult așa 
zisa presă românească? 

lată d. e. pachetul de minciuni care mă privesc personal. De 
câteori mi se pomeneşte numele, de-atâtea ori se tipărește o nouă 
talşificare în coloanele unui interval de două săptămâni. Am venit în 
acest punct din Bohemia, spun veselii crai de cerneală, ca să aran- 
jez trecerea mea la partidul liberal, tratând afacerea cu d. Brătianu, 
cu care întâmplarea a rânduit să bem pentru moment aceeași apă să- 
rată. Evenimentul acesta e dat în vileag cu litere cursive ca o certi- 
tudine, care trebuie trecută în conștiința cetăţenilor. Mai mult. Po- 
vestea mea e complicată și agitata fantezie de „ghetto“ brodează ima- 

gini colorate. In atelierul ei mi-se confecţionează o figură deplorabilă 
cu care mi-se dă drumul în ediţiile de seară şi de dimineaţă. S'ar pă- 
rea că de astădată trebuie să apar ca un fel de lago împins de-o ru- 
şinoasă duplicitate, ale cărui socoteli în sfârșit se înfundă, ca prin- 
cipiul binelui să iese triumfător. Am scris, zice- se, scrisoare dlui Ar- 
getoianu, îndemnându-l să plece din partid şi în acelaș timp am a- 
dresat un mesaj generalului Averescu, cerând sacrificarea colegului 
meu. Da, numai încape: nici o îndoială, vestea e precisă, se dau și 
cele trei puncte ce-am formulat categoric șefului nostru. E o întreagă 
cabală la mijloc, fiindcă eu cu liberalii sunt înțeles, dupăcum se va 
vedea de, alttel şi la adunarea „Asociaţiei“ dela Timişoara, unde sunt 
hotărât să lupt aprig pentru postul de preşedinte împotriva dlui Gol- 
diş, susținut fiind, firește, de către guvernul actual, scumpul meu pro- 
tector... 

Am smuls pe repezeală din snopul de infamii câteva ca să le 
trec aici, sunt mai multe însă, care de care. mai tenebroase, minciuni 
de cap bleg, lectură idioată, mâncare râncedă și proastă menită să 
hrănească mintea miilor de cetitori. Şi cum este cu stupidele invenții 
ticluite în contul meu, aşa se minte pe toată linia cu impertinență și 
cu-o desăvârșită seninătate. Gazetele cele mai multe sunt diriguite cu 
această totală lipsă de. simț al răspunderii. Câmpul politic e năvălit de 
apaşii cari stau la colțuri şi mișună în toate părţile încurcând lumea 
cu combinaţiile lor. 

Vai, în ţara unde sa zămislit lista lui. Günther, desigur nu 
se poate vorbi astăzi de strălucirea și nobleța profesiunii de pu- 
blicist, a cărei aureolă o reflectă apusul și care a încununat și 
la noi atâtea frunţi odinioară. Cine ar îndrăzni să compare bu- 
năoară nivelul intelectual al. exhibiţiilor actuale asvâriite la tipar 
de către scribi ratați şi negustorași mititei. cu verbul lui Emi- 
nescu, împletit din fulgere și patimă, cu apostolatul lui C. A Rosetti, 
sau cu paginile de credință. ale lui George Barițiu? 

Nu vom cere în mod anachronic ca în gazetăria actuală să is- 
bucnească limbi. de foc și-o nepotolită sete de ideal. Perioada eroică 
sa dus din istoria noastră, zilele s'au schimbat și gândul îndrumăto- 
riior se aşterne tot mai rar pe hârtie. Ne-am obişnuit cu steriiitatea 
și-o undă sălcie, ca un straiu de broaște pe-un lac care nu mişcă, a 
încins! presa dela noi. Articole goale, trist măciniş de meserie, ordinară 
industrie de vorbe, icneli pripite sau banalități leşinate umplu enormele 
cearceafuri de ziare. Nimeni n'a pomenit o licărire de talent sau o 
tendință de seriozitate decât rar de tot la tinerii începători, fiindcă în 
cele mai multe cazuri fotoliile conducerii sunt deţinute de agramaţi 
găunoșşi, vivandiere răsuflate ale războaielor politice, cunoscutele reptile 
de anticameră cari cu temperamentul lor de zarafi au rătăcit în gazetărie. 

Toate aceste se ştiu şi nimănui nu-i trece prin gând să ceară 
lui Iacob Honigman sau Albert Rozenthal un înfrigurat avânt în do- 
meniul abstracțiunii sau un distins scrupul literar. Dimpotrivă, indul- 
gența noastră e nemărginită. li iertăm pentru ignoranța cu care-au 
năpădit scrisul cotidian, coborându-l la mentalitatea unui bâlciu sgo- 

motos dela Podul Iloaii. Uităm deasemenea că ne-au stâlcit limba şi 
că fraza lor în care nu concordă subiectul cu predicatul abundă de 
atâtea sinistre behăituri de import aduse de peste granite... 

Un lucru însă: de ce trebue unită această stârpiciune a minţii 
cu-0 grosolană perversitate morală, de ce minciuna de fiecare ceas, 
pe urma căreia toate noțiunile își pierd consistenţa şi mintea cetitorilor 
balansează copleșită de nesiguranță? 

lată o întrebare, care mi se pune de câte ori. văd. înaintea mea 
răsfățându-se în organele de publicitate spiritul cel mai recent al presei 
de bulevard. Răspunsul nu ţi-l poate da decât rostul autorilor, împo- 
triva cărora va trebui pornită cât mai degrabă o sfântă cruciadă 
românească, pentru a salva obrazul ţării și conștiința noasita de 
demnitate, 

Câtă vreme însă acest soi de gazetărie persistă, în fața ei ori-ce 
om cu rol în viața publică nu poate avea decât două soluții: sau s'o 
cumpere sau so disprețuiască. 

Cetitorii și-au dat demult seama că noi suntem pentru cea 
din urmă. 

OCTAVIAN GOGA 

Sunt pasări... 


Sunt pasări albe ’n rotogo! pe mări 

Şi fiecare, poate, e un dor de ducă. 
Sunt ţipete de bucurie și chemări 
Sunt pasări albe 'n rotogol pe mări... 
'Unde-ai sburat, nălucă, palidă nălucă?! 


Şi sunt, în zare, pasări cenușii... 

Sunt renunţări... bat aripile sombre 

E sufletul! ce l-ai avut, fășii-fășii... 

Subt cer de plumb trec pasări cenușii: 

Un gând nespus. Un plâns uitat. Octombre! 


Sunt pasări negre pe pământ colea, colea.: 
Cine-a trimis așa curând ai morţii îngeri? 
Destinul par'că se 'ndura, ne ocolea... 

Sunt pasări negre pe pământ, colea, colea... 
Piecaţi! Nu mai vestiți dezastre și înfrângeri! 


Oh, şi mai sunt -- sunt pasări mari albastre!... 
Dar prea departe. . mult prea departe... sus.., 
Lumini de re'nviere, pe dezastre, 

Oh, strălucite pasări mari, albastre | : 
Prea sus ați fost, și prea curând v'ați dus!... 


Paris, August 1923. „VICTOR EFTIMIU 

Datoria 


leşind dela slujbă, Pavel Udrea strânse bine subsuoară hârtiile şi 
registrele ce luase cu dânsul și se îndreptă cu pași sprinteni spre casă. 
Patronul îi legase de suflet lucrarea, foarte importantă şi grabnică, și 
îi pomenise apoi ceva așa vag despre o gratiticaţie. lar asta i-ar fi fost 
cu adevărat o mană cerească tânărului contabil. 

Tânguirile şi blestemele Tincuţii, nevestii sale, îi răsunau încă în 
urechi. — „De ce te-ai însurat dacă știai că n'o să-ți poți ţine şi tu 
nevasta în rând cu lumea“ ?... — Eh, vorbă de clacă; toate zic ele 
așa când le abate de vre-o rochie, vre-o pălărie sau chiar şi numai 
d'o plimbare la grădină. Dar îndată ce te-ai strâns cumva şai făcut 
rost de împlimrea dorinței momentului, toate se uită iar — până la 
încolţirea alteia. 


Numai asta era, că dela un timp se repetau cam des toanele 
Tincuţei; parcă o făcea înadins... De geaba se strângea el dela toate 
şi aducea tot în casă, — nu se ajungea; nu şi nu. Tânguirile şi 
blestemele se întețiau, ajunseseră obiceiu de fiecare zi... Da, da, — 
par'că o făcea într'adins. 

Pavel Udrea apucă şi mai strâns, hârioagele subsoară și mai iuți 
pasul. De astă dată o să-i taie vorba chiar dela început: — „Uite, am 
o lucrare afară din rând. Mâine, Duminică, o să muncesc toată ziua 
şi Luni îţi aduc pë puţin două hârtioate..extra“.... Ce mai avea să 
zică? Avea să tacă şi să aştepte. O zi cel. puțin, avea să fie pace... 

Ochii tânărului se umeziră. Vezi că ţinea, ţinea la Tincuţa lui din 
toate baerile inimii. Aşa cicălitoare cum era, pentru dânsul era ur idol, 
— era scopul și rațiunea ființei lui... Își: aducea aminte cum o cu- 
noscuse, cum “i se legase sufletul de dânsa; numai din clipa aceea în- 
cepuse sa trăiască, numai de atuncea se înfiripase și în mintea lui 
înțelesul vieţii... Al unei vieţi alcătuite din două, închinate cu totul 
una alteia... Trăite una pentru alta, într'o veșnică seninătate şi ne- 
despărţire ideală de fiecare clipă... 

Răspunsese și ea la dragostea lui atunci... Atunci! Nimica oare 
să nu fie în viaţa asta așa cum am visat, — și nici visurile cele mai 

blajine, cele mai cuminţi, să nu poată avea o împlinire statornică, — 
pentru toate să fie sortită câte o deșteptare amară?... 


x 
* % 


Pavel Udrea a ajuns acasă. Se însera. In curte liliacul își întin- 
tea înflorirea bogată, îmbietoare. Rupse o creangă și zâmbi închipuin- 
du-și-o ca ò solie de fericită Apasa: 

A deschis uşa și a intrat. „Tincuţo, uite mai întâiu n floare 
şi apoi o veste bună“... — Cuvintele le avea pe buze, dar nu le-a 
rostit. In casă nu era nimeni. 

A aprins lampa şi sa uitat împrejur... Totul era în neorându- 
ială, dulapurile deschise, sertarele trase, — semne a fugă grăbită, 
înverșunată. 

Floarea căzu din mâinile omului şi se pierdu pinte mărunțişu- 
rile risipite pe jos, hârtii și nimicuri disprețuite. Nenorocirea, da, ne- 
norocirea abia bănuită a trecut pe aici. Zadarnic şi-a siluit mintea ca 
s'o depărteze, s'o înece în neistovita iluzie, — bănuiala se împlinise. 


%* 
* * 


Noaptea întreagă Pavel Udrea a rătăcit pe străzi. Din câud în 
când se întoarcea acasă, mânat de o licărire de speranță imposibilă. 
Se opria la ușă, dă să intre; apoi întunericul şi singurătatea din cui- 
bul părăsit îi dau brânci şi o pornia iarăşi în noaptea posomorită şi 
nemiloasă, 

Dis de dimineaţă începu să cerceteze sfios, prin vecini. — TR 
nu știa el nimic? Că era multă vreme de când unul tot da târcoale 
pe acolo. Şi trimetea flori și cadouri... Cu ăla aa fireşte. Era unul 
așa, — se vedea pe el omul cu dare de mână. „Na văzut el nimic, 
na simțit?.. 

Na văzut, wa simțit. Floarea liliacului era prea puțin jenii o 
femee ca aceea, sărăcăcioasele lui cadouri mau fost lanţuri destul de 
tari pentru, o așa inimă... Vede şi simte acum, — prea târziu, 

A rătăcit iarăş, toată ziua. Şi i se părea lui însuși ca o fărămă- 
tură netrebnică aruncată în vâltoarea nepăsătoare a lumii, ca unul din 
„acele nimicuri disprețuite, răvășite pe jos în casa parăsită, Aruncate 
vor fi ca mâine toate, şi îngropate în uitarea de veci. 

Sfâşiat, ucis, îngropat e și sufletul lui. La ce să mai rătăciască 
prin lume trupuri fără suflete? La ce? ` 
ia Cu acest gând Sa. întors seara acasă. A aprins iar lampa. Neo- 
rânduiala din prejur i se părea acum obișnuită, famiiiară, ca şi când 
așa ar fi fost firesc. să fie; era icoana propriei lui vieți, risipite, sfârşite. 
Jn felul lor, toate au un sfârşit; aceasta era felul în care a fost scris 
'sfârşitul lui. 

S'a uitat lung la cuiul lămpii din mijlocul tavanului. Apoi: privirea 
„i sa oprit la maldărul de hârtii și registre de „pe masă. 

Patronul aștepta cu încredere, și el îşi dăduse cuvântul. Lucrarea 
trehuia făcută. 

Pavel Udrea își scoase haina, o împătură cu îngrijire şi o puse 
de-oparte. Apoi se aşeză la masă, deschise registrele, rândui hârtiile şi 
înmuiă condeiul în călimară. 

Toată noaptea vecinii și trecătorii târzii au putut vedea lumină 
ia ferestrele casei contabilului. Aplecat asupra registrelor, Pavel Udrea 
iucra, adâncit, şi îi da zor... Dimineaţa lucrarea trebuia să fie gata. 


* 
* x 


In cantorul bancherului Pestriţeanu era zarvă mare. Unsprezece 
ceasuri și contabilul Udrea nu venise încă la slujbă. 


== Să vedeți că mi-a făcut-o, — își frângea mâinile patronul; 
— m'a lăsat cu lucrarea neisprăvită și trebuie s’o înaintez neapărat 
astăzi... Ma mâncat fript... Poftim! să te mai încrezi în oameni!... 


Care știți unde şade? 

Toţi au sărit. Fiecare s'ar fi simţit norocos să facă el serviciul, 
—- cine ştie? poate ieşia de aicea o înaintare. -Patronul alese pe cel 
care i se părea mai sprinten. Douăsprezece ceasuri și tot nimic. — 
„Tii — mi-o făcu și asta! Unde stă atâta? ce fac oamenii ăştia ? Să 
te lipseşti de așa serviciu... O să-i dau afară! Pe amândoi îi dau 
afară! Pe toți vă dau afară“... 

In culmea furiei, bancherul pusă mâna pe pălărie. — „Unde ziceți 
că şade ăla?... Trebuie să mă duc eu acuma“ 

Dar în clipa aceea trimisul dete buzna în cantor, gătâind, alb ca 
varul. Subsuoară aducea un pachet înfășurat cu îngrijire în niște gazete. 

-— Şa... Domnul Udrea.. 

—— Sa, ce s'a?.. “strigă bancherul roşu de mânie. S'a îmbătat ?.. 
De ce nu vine?... 

— Nu, nu-:sa îmbătat, — sa spânzurat. 

Patronul rămase o clipă ca trăsnit. Apoi când îi veni iar graiul: 

— Că n'a găsit și el altă zi pentru treaba asta! Ce mă fac eu 
cu registrele!? 

Funcţionarul puse pachetul pe masă şi-l desfăcu din gazete: — 
„Mi se pare, zise mai potolit, că lucrarea e făcută“ 

Bancherul se aruncă asupra registrelor, le răsfoi repede, apoi ră- 
mase gânditor. Mai cercetă hârtiile, controlă lucrarea... 

— Tot a fost băiat de treabă, — grăi întrun târziu; — să iscă- 


lim cu toţii câte ceva pentru o coroană... 
ION GORUN | 

La revedere!... 


Patronii ziarviui „Patria“ dela Cluj au dat ordin să se ia ofen- 
siva împotriva mea. Foarte bine. Socot că era vremea, după atâta amar 
de scuturături de care i-a învrednicit revista „Țara Noastră“, de-un 
an încoace. Înţeleg deci revolta, tardivă de altfel și ea, ca toate acţiu- 
nile partidului naţional. O primesc totuşi cu bucurie, având nădejdea 
fermă că odată și odată în focul luptei s'ar putea întâmpla să-și pă- 
răsească înţeleapta rezervă chiar şi d. Iuliu Maniu, dând asfel prilcjut 
publicului să admire calităţile de stil şi compoziţie ale ponderosului 
bărbat. 

Deocamdată oficiosul comitetului de-o sută face mare caz de-o 

„discalificare“ a mea, cu care-și înveseleşte cetitorii. Ce s'a întâmplat? 
Un domn profesor englez, care anul trecut umblase prin Cluj și care 
în aprecierile saie asupra conducătorilor partidului naţional era cât se 
poate de vitreg, le trimite o scrisoare-răspuns la jalba ce i-au aşternut. 
D. Zimmern, — așa se numește autorul scrisorii, — cu multă politeță 
şi prudenţă spune că aş fi confundat în memoria mea înțelesul cxact 
al cuvintelor ce mi-a spus, ceia-ce, adaugă d-sa „nu este surprinzâtor 
în cazul unei conversații de-această natură.“ Ce pot răspunde eu la 
această palinodie, cu care nu mau obişnuit până astăzi relaţiile cu 
lumea bună din occident? Eu nu numai că mi-aduc perfect aminte 
de toate impresiile ce mi-a comunicat, dar le-am împărtăşit de-atunci 
mai multor persoane, fiindcă d-sa mi sa arătat penibil surprins de a- 
titudinea unor membrii ai partidului naţional față cu vechiul Regat. 
Aş putea să relatez aici toată convorbiraa, chestiunea însă nu mai 
prezintă nici un interes din moment ce d. Zimmern neagă și vine cu 
îndulciri postume. DI profesor în scrisoarea sa mai comite două erori, 
întâi când spune „prietenul meu d. Goga“, al doilea când speră că 
nu peste mult „ccnversația noastră va putea fi reînoită“. Colocviul de 
două ore ce-a fost între noi la o cafenea din Cluj nu-l îndreptățește 
să-mi adreseze măgulitorul epitet de „prieten“ iar în cât priveşte ṣan- 
sele unei viitoare conversații, ele mi se par foarte problematice dupa 

eclipsele de memorie ale d-lui Zimmern. — Rámâne ca cetitorii să 
creadă pe cuvânt pe cine vor, iar „discaiiticarea“ hazlie a scrisului 
meu pornită din redacția „Patriei“ mă face să ridic din umeri şi să 
fiuier, ca să nu-mi pară prea tristă decrepitudinea deaproapelui. 

Dar, adversarii mei nu se mai opresc aci. Comentând -unele 
însinuări din presa dela Bucureşti, ei primesc de bune născocirile 
caraghioase că eu aș opera cu scrisori la dnii Averescu și Argetoianu, 
căutând să le înăspresc relaţiile și în acelaş timp aș fi făcut „oare- 
cari oferte d-lui Brătianula Karlsbad“. Autorul, care în treacăt fie zis, 
scrie cu piciorul, vorbeşte de „fidelitatea averescanilor ardeleni“ de 
„abjectă felonie“, de „femeie de stradă“ și alte podoabe din colecția 
distinsă a acestei inferioare speţe zoologice. Nu vi se pare piramidal? 
Gazeta dlui Iuliu Maniu sa pomenit vorbind în numele sincerității 
şi a politicii cu uşile deschise. Omul pentru care ipocrizia este pâinea 
de toate zilele, pertractantul de toate uşile dă poruncă scribilor dom- 
miei sale să-mi vorbească de „prietenie“ și alte imponderabile senti- 
mentale. Ce e mai ciudat, acest ilustru consorţiu are aierul de-a trece 
la gazetă că eu aș umbla pe drumuri ascunse și-aș fi specialist in 
atacuri de flanc, pe când dânșii au fost totdeauna oamenii cuvântului 
dat și maniacii tăriei de caracter. Ce scurtă e memoria foştilor mei to- 
varăşi! Au uitat se pare că, potrivit unor vechi obiceiuri, loviturile 
mele le-am dat totdeauna în față și că înainte și după război au 
avut ocazia să-mi cunoască aptitudinile destul de încercate în această 
materie. 

Dacă totuși mai au nevoie de probe pentru a ne lămuri definitiv 
felul de-a fi, iată le fac plăcerea de-a le tăgădui aici, că mănușa care 
mi se aruncă acoperită de trivialități și greșeli de gramatică o ridic, 
rămânând ca bătălia să urmeze pe câmpul deschis, părăsind fie-care 
tranșeele reticențelor de până acum Și aruncând în luptă toate rezervele. 

Intru-cât privește întrigile gazetei din Cluj care se fac cu scopul 
de-a tulbura bunele sentimente ale generalului Averescu pentru cola- 
boratorii din Ardeal, oficiosul fostului Consiliu dirigent e rugat să-și 
ducă înainte acest adorabil şiretlic provincial... Cu siguranţă reușește, 
fiindcă la conducerea comitetului de-o sută, ori-ce s'ar zice, fruntașii 
sunt deştepţi de taie ca briciul.. 

La revedere deci, scumpele mele subiecte de totdeauna, mai mult 
ca ori-când vă simt cum roiti neastâmpărate în călimara mea din 
„Castelul“ dela Ciucea, — la revedere! 

Karlsbad, 23 August. 

OCTAVIAN GOGA 

Toamnă 


De-o vreme, cerul vânăt de bolnav, 

Atârnă mai aproape de pământ, 

lar toamna cântă frunzelor din vânt 

— Strident ca un nebun într'o pustie --— E 
Și frunzele dansează diabolic, 

Gătite `n haină ruginie. 


La casa din vecini era o fată 
Bolnavă, tânără, săracă și frumoasă — - 
Și toată lumea o ştiă tuberculoasă. Ă 
Eu wo văzusem niciodată : 
Spuneau vecinii că era uscată 
i-avea obrajii palizi ca de ceară... 


Și fata a murit aseară... 

Dar moartea ei pe nimeni wa surprins, 
Căci oamenii știau precis aproape 

Că fata slabă trebuiă să moară, 

Doar mama ei o luminare i-a aprins 
Și-un deget i-a trecut ușor pe pleoape. 


Când am trecut pe drum azi-dimineață, 
M'a 'ntâmpinat un doliu într'o poartă, 
Si-am fost şi eu să văd pe fata moartă, 
De care mi-au vorbit vecinii 

Cavea paloarea unui chip de ceară, 

Dar am găsit pe fața ei o pânză 

Din vinețeala cerului de-afară... 


GEORGE A. PETRE 

Opinia publică și guvernele 


In nici o ţară din lume, guvernele nu se bucură de simpatii mai 
generale şi mai depline, ca la noi. Lumea le adoră, cu adevărat, şi de 
dragostea cea mare nu mai știe cum să le întâmpine. Vorba e, că în- 
totdeauna se întâmplă așa cu guvernele necunoscute, cari vor veni, şi, 
niciodată cu acele cari sunt la Cârmă. Astăzi toți te opresc în drum, 
cu întrebarea: — „Bine, dar nare de gând să mai.plece odată gu- 
veruul liberal?“ 

lată nota zilei în politica românească. Și dacă ne gândim la 
opinia publică din trecut, dăm peste aceleaş stări de spirit ca și cele 
de astăzi. 

Cu ce zgomotoasă bucurie a fost primit guvernul dlui Vaida în 
1919! Şi astăzi ne mai Vâjâie urechile de isbucnirile lirice de pe acele 
vremuri. Sa prins ţara în horă, ca să prăznuiască „coaliția democra- 
ţiei naţionale“, formată din cele mai puternice partide, din câte puteau 
să existe pe pământul întregit al ţării. — „S'a prăbuşit „oligarhia“ pentru 
totdeauna, ni se spunea. Vechile partide s'au scufundat în neant, ca 
să nu se mai întoarcă niciodată de-acolo“. 

Dar nu trecură două luni dela preluarea cârmei de către guvernul 
dlui Vaida, şi auzeai pe aceiași șampioni ai democraţiei naționale: 

— „Guvernul acesta ne pregătește un dezastru. Miniştrii nu sunt ca- 
pabili de nimic. Nu vedeţi cum merg trenurile? Nu vedeţi anarhia de 
pretutindeni?“ 

In sfârși, veni guvernul de mult așteptat, guvernul adevărat al 
țării: guvernul dlui general Averescu. A doua zi nu- şi mai aducea 
nimeni aminte de cabinetul precedent. Doar d. Grigorie Filipescu, frun- 
tașul de astăzi al partidului naţional își mai lua rămas bun dela d. 
Vaida întrun articol din Epoca, intitulat pare-mi-se „Gunoiul“, în care 

îndeamnă cetăţenii Capitalei, ca să închidă ferestrele până-ce se scurg: 
„miazmele de băligar“ de- după acești „grăidari“ din provinciile alipite. 

La un an de guvernare averescană, începură din nou a se im- 
pacienta unii cetăţeni: — „Până când o să stea partidul poporului. 
la guvern?“ 

Vechii clienți ai cafenelelor politice se agitau grozav, văzând că 
acest guvern își ia misiunea în serios, că după rânduiala, pe care a 
adus-o în ţară și în serviciile publice, pune la ordinea zilei o serie de 
proecte asupra unor reforme de o capitală importanță pentru stat. 

— „Reforme! Cine să le facă? Tocmai generaiul Averescu? Nu, 
să vină competențele !“ Și au venit competetenţele. 

Astăzi însă opinia publică întreabă cu mai multă nerăbdare: 

„Când pleacă guvernul? Ce mai vrea? Nu vede, că a dus ţara la ruină?“ 

Și, — bun e Dumnezeu, — din cei treisute de deputaţi liberali, 
câți sunt astăzi, nu ştim, dacă se vor mai alege trei la viitoarele alegeri. 
Vă întreb: Care este opinia publică în această ţară, și cum te poți 
răzima pe ea? 

Istoria celor cinci ani din urmă ar fi să ne arate, că aşa 
zisa opinie publică dela noi nu este preocupată decât de un singur 
lucru: când pleacă guvernul? Problemele dela ordinea zilei nu inte- 
resează prea mult, pe nimeni. Acele sunt rezervate guvernului. Guvernvt 
gândeşte în locul nostru, el lucrează pentru noi, el ieftinește traiul, 
el este munca, viața, fericirea noastră. Noi stăm în lojă şi manifestăm. 
Il aplaudăm când se apucă de muncă, și îl fluerăm, — mai ales, — 
când pleacă. 

Unde vrei să găsești la noi acel spirit popular, care este bună- 
oară în Franţa. și care pe chestiunea reparaţiunilor a făcut zid în jurut 
„guvernului, încât a stors admiraţiunea întregii lumi? Care ar fi să fie 
la noi aceea problemă, care să adune întro singură tabără întreaga 
suflare romiânească? Pe noi una singură ne preocupă — plecarea şi 
venirea guvernelor. Mi se va răspunde: In Franţa dacă este o altă 
opinie publică, desigur că alte sunt și guvernele. Desigur. Dar să nu 
uităm, că opinia publică face guvernele, și nu invers. Guvernele sunt 
la noi ca în toate ţările, expresie fidelă a voinței naționale, și, vorba 
aceea: Cum e sfântul așa și tămâia. O opinie publică, pe care să 
se poată răzima aci un guvern tare și hotărât de a rezolva barem pro- 
blemele capitale dela ordinea zilei, nu s'a format încă. 

Cum voiţi deci, să se inaugureze la noi o viață nouă de stat, 
care să respecte barem anumite principii adaptate de toate țările din 
lume? Și cum veți aştepta să vedeţi o continuitate de muncă, dacă 
fiecare nou guvern dărâmă opera celuilalt, întocmai ca în legenda 
meșterului Manole? Cum se va desvolta în felul acesta o tradiție pu- 
blică, o siguranță de drept, dacă aceea este condiționată întotdeauna 
de bunul plac al guvernelor? 

Efectele acestui sistem se resimt astăzi pretutindenea. Inculpatul 
ascultă sentinţa cu un zimbet ironic: „Las? că guvernul viitor îmi 
va face dreptate!“ Contribuabilul priveşte” cu o linişte suverană la co- 
misiunea impozitelor, care a venit la faţa locului ca să-i statorească 

impozitele : „De ce stricaţi atâta hârtie? Nu aţi învățat uimic din 
legea dlui Titulescu ? Parcă tot dvoastră aţi venit. și atunci, ați scris 
şi le-aţi pus apoi pe foc. Credeţi că guvernul viitor are să accepte 
nezdrăvăniile dlui Vintilă Brătianu ?“ Și nici măcar exproprierea, îm- 
proprietărirea nu este considerată ca definitivă. Toți aşteaptă venirea 
noului guvern... 

lată cauzele pentru cari la noi nu se va putea vorbi încă mult 
timp de o consolidare. lar marele public tace şi plătește. Plătește, 
fiindcă simte că vina pentru situaţie o are el. 

In ce ogaşie bună sau pus toate problemele de stat de către gu- 
vernul Averescu, şi ce viață ordonată sa inaugurat în țară în scurtul 
timp al guvernării sale? O demagogie neroadă a fost capabilă să-l 
doboare tocmai în toiul unei munci rodnice și desinteresate. lată unde 
e greşala. Dacă guvernele sunt rele, e de vină opinia publică. 

Să nădăjduim că, cel puţin în viitor, lucrurile se vor schimba şi 
guvernele bune, — nu vorbim, bineînţeles, de guvernul liberal, — nu 
vor fi întâmpinate numai cu o gălăgioasă simpatie, ci cu o conştientă 
încredere în fecunditatea sforțărilor lor. 


OCTAVIAN PRIE 

O problemă ungurească în Banat? 


Două împrejurări au făcut ca centrul politicei maghiare să se 
transpună dela o vreme încoace pe teritoriul Banatului. In Timişoara 
se desfăşoară politica practică, iar cea teoretică în. Lugoj, stâr- 
nind în opinia publică și în presa romunească un răsunet întradevăr 
uimitor. Fenomenul este în plin curs de desvoltare și asistăm la o 
îmbrățişare tot mai largă a acestei probleme, fie până la lămurirea ei 
definitivă, fie — consecvent obiceiului nostru — pâuă când amatorii 
de astăzi nu-şi vor găsi o altă preocupare mai actuală. In scopul de 
a contribui cu ceva la lămurirea ce se impune, ne vom ocupa în cele 
ce urmează de așa zisa problemă maghiară din Banat. 

Chestiunea maghiară din Banat am atins-o în trecut cu prilejul. 
unui articol cuprinzând descrierea oraşului Timişoara şi apărut în co- 
loanele acestei reviste. Pe vremea aceea trăia încă „Uniunea maghiară“ 
din Cluj, care, în urma situației de drept nelămurită, nu putea re 
prezenta cu destul succes interesele maghiarimei. Rezultatul practic al 
acestei organizaţii se reducea la înregistrarea doleanțelor maghiare, 
de unde apucau calea publicității prin numeroasele ziare ungurești din 
Ardeal, iar din acestea, în presa străină. Politica practică maghiară 
încă de pe această vreme se transpune la Timișoara, la „Asociaţia 
burgheză“, o alianță a capitaliştilor ovreo- maghiari care, prin alegerea 
de președinte a ministrului Cosma ajunsese în contact direct cu gu- 
vernul țării. Dela această dată, orice încercare nerăuşită a „Uniunii 
maghiare“ din Cluj făcea calea la Timişoara unde, însușită de către 
această organizaţie, era rezolvată de guvernul român, cel puţin pentru 
ovreimea şi maghiarimea din Banat. lar în ce priveşte doleanţele pro- 
priu zise ale celor două minorități coalizate din Banat, aproape nu 
cunoaştem caz de respingere a vreuneia din cererile ei, fie acestea 
oricât de păgubitoare pentru elementul românesc, sau pentru statul 
român. Ca dovadă să ne servească revocarea a aproape tuturor ordo- 
nanțelor școlare date în ultimii doi ani, celebra afacere cu locuința 


1118 
© BCUCluj 


din Timişoara a „englezului“ născut în comuna Gătaia, când la sesi- 
zarea „Asociaţiei burgheze“ nu mai puţin de patru miniştri au venit 
la Timişoara, şi aşa mai departe. Toate aceste experienţe au făcut ca 
românii din Banat să se resemneze în conștiința că sunt guvernați prin 
prizma intereselor acestei organizaţii, ne mai așteptând mult bine dela 
o asemenea guvernare. Pe de altă paite, succestle incontestabile ale 
„Asociaţiei burgheze“ au trezit în sânul acesteia speranţa că ar putea 
să-și lărgească sfera de activitate, îmbrățișând reprezentarea maghia- 
rimei de pretutindeni. In adevăr, în Banat nu mai vorbeşte nimenea 
de partidul maghiar, deși s'a constituit cam demult. Acesta apare în 
faţa multora aproape inutil, de vreme ce în cadrele menţionatei aso- 
ciaţii cu un ministru român în frunte, au nemerit cea mai ideală cale 
de-a se opune statului român. 

In Lugojul cu circa 3—4 mii ovreo-maghiari, o trinitate, repre- 
zentând prin origine fiecare o altă naţionalitate (un armean, un slo- 
vac, un șvab), sub conducerea fostului deputat pe vremea ungurilor, 
dl Jakabity Elemér, fac să apară rleodată trei publicațiuni maghiare : 
„Magyar Kissebbseg“ „ revistă politică ce se erijează în tribuna nu 
numai a minorității maghiare din România, dar şi în a celei din cele- 
„lailte state succesoare; „Krassó-Szörényi Lapok“, foaie ce apare de 
trei ori pe săptămână; iar acum mai nou „Glasul Minorităţilor“ în 
limba română. Cu deosebire aceasta din urmă a avut un succes ne- 
tăgăduit, dar nu și justificat în acelaş timp. Cunoscuta bunăvoință ro- 
mânească nu și-a luat osteneala să cerceteze mai bine fondul chestiu- 
nii, ci şi-a format opinia după conţinutul coloanelor prezentate de-a 
gata. Astfel, o întreagă procesiune de articole, declaraţii şi conferințe, 
care de care mai măgulitoare, au venit să răsplătească inspirația celor 
trei iniţiatori. Ba sa găsit un maniac dela Craiova, care sub titlul 
„Majoritatea minoră și minoritatea majoră“ să aştearnă pe hârtie o serie 
de insulte la adresa elementului românesc şi care, cu o explicabilă 
satisfacție, a făcut ocolul întregei prese ungurești. In felul acesta, pe. 
lângă multe alte curiozități, Banatul nostru hărțuit a ajuns să fie Şi 
osia propagandei ungurești ; rămâne să vedem dacă el poate fi şi osia 
problemei însăși. 

Existenţa “problemei maghiare nu o tăgăduește nimenea. Avem o 
problemă ungurească în Ardeal, după cum avem una turcească în 
Dobrogea. Dar, precum turcii de acolo nu-şi pot avea centrul politic 
la Ada-Kaleh, tot astfel, nu e firesc, ca firele politicei maghiare să se 
adune la Lugoj. Datele ce urmează ne vor lămuri în această privinţă. 
Vom lua cifre rotunde deoarece, din motive arătate aci, mişcarea popu- 
laţiei se schimbă dela o zi la alta. 

In judeţul Caraş-Severin, din numărul total al populaţiei de 
450,000, șvabii au 56,000, ungurii 18,000; restul români. Ungurii sunt 
în majoritate colonişti aduși pe valea Begheiului acum vre-o 30 ani, 
cu scopul de a despărți blocul românesc din Caraş-Severin de cel 
din Hunedoara. Cu instituirea administrației românești şi cu votarea 
legii agrare — care reduce lotul acestcr coloniști la acela pe care-l 
va primi populația română acum — un mare număr dintre aceştia s'au 

întors pe pusta Ungariei de unde au venit și sc vor mai întoarce încă, 
neînțelegând să rămână acolo decât în condiţiile ș și avantajele. asigurate 
de guvernele maghiare. 

In judeţul Timiş-Torontal populaţia se repartizează altfel: români 
156,000, i 159,000, ovreo- maghiari 50,000, din cari 34,000 în orașul 
Timişoara, 

“In Banatul românesc avem deci: 500,000 români, 215,000 şvabi, 
și 68,000 ovreo-maghiari, plus un număr de alta naționalități, mai puțin 
importante, ca procent cât și ca manifestare. 

Cifrele acestea ne arată, mai presus de ori-ce îndoială, că în 
Banat avem o mare majoritate românească, populaţie care se afirmă 
nu numai prin număr, dar care nici din punct de vedere cultural Și 
economic nu rămâne mult în urma stăpânitorilor de eri. Mai ales 
pătura rurală. 

După elementul românesc urmează cel șvăbesc, presărat în nu- 
măr mai mic în județul Caraș-Severin şi în mari masse compacte în 
Timiş-Torontal, despre a cărui tendințe politice am mai vorbit la 
acest loc. 

Abia în al treilea rând urmează elementul evreo-maghiar, cu o 
populaţie de 68,000 suflete, din care mai bine de jumătate se găsește 
în oraşul Timişoara. In provincie, numărul maghiarimei este atât de 
neînsemnat ȘI împrăștiat, încât nici din punct de vedere al politicei 
comunale nu prea contează. Cât pentru Caraş-Severin negăm cu ho- 
tărâre existența unei probleme maghiare. În realitate, nu avem decât 
o problemă maghiară a orașului Timișoara, înglobată în cea ovreiască, 
și o propagandă concentrică ce se adăposteşte în Lugoj cu scopul de 

-a întregi „Asociaţia burgheză“ din Timişoara, creind aceeaș problemă 
și acolo. 

lată, de ce românii bănățeni nu sau emoţionat de descălecarea 
maghiarilor în Banat, anunțată prin numeroasele lor publicaţii cu 
adevărat prea „minoritare“ și nici de larga îmbrățișare cu care au 
fost întâmpinați. Lăsăm ingrata descoperire a acestei probleme umani- 
tariştilor mai avansati dela Craiova și de prin redacţiile ziarelor 
„independente“. Noi nu avem altă pretenţie decât să vie un guvern 
care să scoată politica românească de sub influenţa „Asociaţiei burgheze“ 
din Timişoara, fapt care, suntem siguri, va reduce întreg tărăboiul de 
azi la proporțiile lui adevărate. Şi nu se va mai vorbi de o problemă 


maghiară în Banat... 
P. NEMOIANU 

Publicațiile literare din Ardeal 


Se vede câ sunt, totuș, în Ardeal, uneie domenii de activitate 
unde trebuie să recunoaştem o scădere vădită taţă de trecut. Nu pen- 
trucă „era mai bine subt unguri“, cum sar grăbi să repete încă odată, 
ridicolii admiratori ai unei stăpâniri prăbușite. Ci, pentrucă înşuş valul 
vijelios al nouilor curente din viața publică a lăsat în umbră înde- 
letniciri, cari apăreau altădată de o grea însemnătate în rosturile noa- 
stre sufletești de până ieri. Constatarea aceasta o făceam deunâzi, 
răsfoind revistele literare, scari apar dincoace de Carpaţi. 

Regionalismul, scos la suprafață de persistenţa frământare a unor 
ambiții locale, nu ne-a dat, în politică, decât hazliile amenințări cu 
ruperea pactului dela Alba-lulia și puturoasele atacuri cu gaze asfixiante 
din Parlament. E un rezultat destul de slab, dar, orice sar spune, în 
jurul lui s'a stârnit oare care vâlvă. In literatură însă, nu ne-am ales 
cu nimic, afară doar de savuroasele exerciții de stil şi compoziție pe 
cari le-au scos la lumină ultimele polemici ale confratelui nostru Pa- 
tria.  Indârijiţii apărători ai „tradiţiilor transilvănene“, impetuoșii vrăj- 
maşi ai „uniticării cu furca“, inventatorii formulei „Ardealul al ardele- 
nilor“, și-au strigat protestarea lor prin întruniri pubiice, în faţa ur- 
nelor de vot şi la tribuna Camerei, au răscolit în jurul lor destul venin 
şi destulă patimă electorală, dar mau reușit o singură clipă să cri- 
stalizeze în stera acestei acțiuni de biciuire a amorului propriu pro- 
vincial, nicio formă de exprimare intelectuală. Nici d. luliu Maniu, nici 
d. Alexandru Vaida, şi cu atât mai puţin d. Șt. Cicio Popp sau d. Mihai 
Popovici, — pentru a nu vorbi decât de fruntași, — nu sunt oamenii 
condeiului. Deci, e foarte firesc lucru, ca toată volbura stârnită în jurul 
lor să rămână acolo, jos, la limbajul din piața publică, la încăerările 
din dealul Mitropoliei; o mişcare care a produs, orice sar zice, destui 
derani în capul multor concetăţeni de-ai noștri, n'a fost încă în stare 
să găsească și expresia ei de gândire, corăspunzătorul ei cultural. 

E un fenomen caracteristic, pe care-l înregistrăm ca o nouă do- 
vadă despre sărăcia. sufletească a unei agitaţii factice, fără nici un 
reazim serios în spiritul public şi fără nici o justificare cerebrală. 

Situaţia e însă și mai tristă decât atât. Nu știm, sunt aceste pa- 
siuni politice deslănțuite de vină, sau poate acaparatoarele preocupări 
pozitive împrăștiate acum după război prin toate colțurile ; — adevărul . 
este că nu vedem astăzi, în Ardeal, nici o “singură publicaţie literară, 
care oglindind năzuinţele sufletești 'actuale ale acestui colț de ţară să 
deschidă, într'o luminoasă perspectivă, drumurile viitorului. Dacă nu 
ne înşelăm, altădată, era altfel. Dela modesta şi harnica Familie din . 
Oradea-Mare, a regretatului losif Vulcan și până la Luceafărul tineresc 
şi plin de avânt, al dlui Octavian Goga, pretutindeni unde ardea o 
luminiţă cât de mică a slovei așternută pe hârtie cu trudă și cu re- 
ligiozitate, acolo pălpăia o credință ş i se mărturisea un elan sincer spre lu- 
mină. Ţinând o strânsă legătură a scriitorii „din țară“, a căror cola- 
borare era totdeauna bine venită, revistele acestea de odinioară mau 
fost nici când simple magazine literare, unde numele diferite de pe un sumar 
se întâlnesc ca din întâmplare, la un colț de stradă. Un puternic chiag 
sufletesc lega laolaltă, întrun singur trup, pe slujitorii aceluiaș ideal 
de luptă, şi nu era o imagine, nu era un gând, nu era un ritm, care 
să strice armonia întregului. Aveam mici cetățui, bine zidite, conștiente 
de menirea lor, în care se adăpostea cuprinsă de înfrigurate așteptări, 
nobila expresie artistică a graiului românesc. 

Astăzi, vremurile sau schimbat. Pe locul dispărutelor bastioane 
au invadat, pretutindeni, excursioniști și diletanţi. Am trecut deunăzi, 
în revistă, mica noastră recoltă de reviste literare. De unde să luăm 
oare încrederea într'o fecundă și aleasă regenerare? 

In locul Familiei, la Oradea-Mare, un fost colonel de artilerie, 
improvizat în apostol al culturei la hotarul apusean al României, aju- 
tat în vasta sa misiune de vagi reminiscențe din cine ştie ce curs de 
balistică, face să apară revista Cele trei Crişuri. In coloanele acesteia 
se întâlnesc uneori, se înţelege, și contribuţii merituoase, adunate de 
dl colonel în desele sale călătorii prin Bucureşti, dar altceva, — ni- 
mic. Indrumare ? Insufleţire? Avânt? De unde, şi dela cine? Nu spu- 
nem că intențiile „propagandistului cultural“, cum a fost botezat, nu 
sunt dintre cele mai onorabile, (După cum și pretențiile sale la re- 
cunoștiință sunt destul de reduse: acolo, un mic scaun de senator şi 
o binevoitoare subvenție.) „Propagandistul cultural“ . are însă alte cu- 
sururi; el nu cunoaşte trecutul provinciei pe care vrea de-acum s'o 
lumineze, el ma avut niciodată un contact mai apropiat cu. problemele 
culturale, el, întrun cuvânt, nare nici pregătire și mare nici talent. 
Deci, oricât ar fi de stăruitoare străduința sa, nu poate semăna nimic 
pe un ogor înțelenit și mai ales, nimeni nu poate culege ceva de pe 
urma ei, decât cel mult... semănătorul însuş..Dar acelea nu sunt roade 
sufleteşti. 

La Sibiu, de unde ne sosea altădată Luceafărul, apare acum, 
mereu mai :ânostă şi mai greoaie, :Zransilvania, vechea publicație a 
„Asociaţiei pentru cultura poporului român“. Mulţumin du-se să fie mai 
de grabă un buletin oficial, împovărat cu foarte multe rapoarte, dări 
„de seamă, procese-verbale, și lărgind :prea :arareori -acest :cadru 'biu- 
„“rocratic pentru a prinde în paginele sale: puțină viață, Transilvania, 

care împlineşte în curând 54 ani de existență, nu poate satisface, în 
ceeace priveşte rostul ei literar (dacă i se poate atribui un astfel de 
rost) nici cele mai reduse exigenţe. In primul rând, cauza orizontului re- 
dus e, fără îndoială, insuficiența actualului redactor- şef al Transilvaniei, pe 
umerii căruia sarcina ce şi-a luat apasă prea greu. In așa zisul co- 
mitet de redacție al revistei figurează nume foarte onorabile. Dar fi- 
gurează, și atâta tot. Dnii N. lorga, Gh. Bogdan-Duică, S. Mehedinți, 
Vasile Stroiescu, lon Bianu şi mulți alții, printre cari, fireşte, dl luliu 
Maniu, sunt expuşi în permanenţă pe frontispiciu, dar nici înrâurirea, 
și nici scrisul lor, nu se vede nicăeri. (Am vrea grozav să știm, de 
pildă, ce contribuţie, directă sau indirectă, a adus revistei Transilvania, 
şeful partidului naţional ?) Din nefericire, nici alegerea dlui Vasile Gol- 
diş în fruntea „Asociației“ nu va produce vreo îmbunătățire în redacta- 
rea monitorului lunar dela Sibiu. Apariția sa va continua să lase în 
urmă aceeaș lipsă de avânt, aceeașş indiferență și acelaş marasm. 

Aşa se înfățișează lucrurile la Oradea mare și la Sibiu. Despre 
Cluj, nici nu mai vorbim. Meritoasele sforțări ale dlui Bornemisa de a 
face o bună publicație ilustrată pentru familii din Cosinzeana sa, năs- 
cută acum zece ani la Orăștie, nau îsbutit să mai răscolească astăzi sim- 
paticul interes literar de altădată. Câţiva însufleţiți scriitori d'n gene- 
rația mai tânără, plămădiseră aci, eclectica revistă Gândirea : o fru- 
moasă făgăduință. Făgăduința de-atunci a luat forme tot mai consis- 
tente, dar Gândirea sa mutat la București.. 

Și Ardealul mare astăzi o revistă literară, împrejurul căreia să 
vedem adunându-se puterile noastre prezente Și sperențeie zilei de 
mâine. Dezorientarea e întristătoare. Deșertul acesta ne arde privirile. 
Să nu răsară, de nicăiri, nici o îndreptare nouă ? 


ALEXANDRU HODOȘ 

Propaganda maghiară 


— Cum răspund la ea alţii — 


Este în acelaș timp destul de curios, dar foarte caracte- 
ristic, faptul că tocmai acum când se resimte o totală lipsă de orientare în 
întreaga viață politică ungară, pe toate terenurile, singura activitate 
care continuă consecvent, este propaganda. Atât la Budapesta, cât și 
în centrele din străinătate se urmează aceeaș activitate ca până acum, 
fără nicio șovăială. 

Am vorbit în numărul trecut despre propaganda în Polonia. Con- 
ducătorul propagandei în această ţară este dr. Adrian Divâky, şeful 
biuroului presei dela legațiunea ungară din Varşovia. El este de 
origină „goral“, polon din nordul Ungariei vechi, Slovacia de azi. A 
fost cândva profesor de istoric și grație sentimentelor sale şoviniste 
maghiare a fost numit în actualui său post, cunoscând la perfecţie 
limba polonă, care este limba sa maternă. Incă unui dio mulţii rene- 
gaţi, întrebuințați de unguri pentru propagandă, care arată un zel ex- 
cesiv în misiunea lor. Divéky are însărcinarea de a da rapoarte amă- 
nunțite asupra întregei prese și a tot ce se scrie privitor la Ungaria, 
de a întreține relaţii cu cercurile politice și intelectuale, fără să cruțe 
sacrificii materiale, de a plasa în presa cotidiană și în reviste articole 
şi studii privitoare la Ungaria, sau de ponegrire contra „statelor moşte- 
nitoare“. In Iunie cu ocazia sărbătorilor date !a Universitatea din Var- 
şovia pentru centenarul lui Petöfi, după cuvântarea de deschidere a 
rectorului, Lyskovski, și după conferința profesorului Cabrynowicz, acest 
Divéky a ţinut o conferință asupra raporturilor de prietenie dintre 
poetul ungur şi generalul polon Bem, care a fost unul dintre condu- 
cătorii armatelor revoluționare maghiare în 1848. El este corespon- 
dentul regulat al ziarului legitimist „Magyarság“, care dă cele mai dese 
şi amănunțite corespondențe din Polonia. In ultima vreme a publicat 
în periodicul polon „Tygodnik Ilustrowany“ un lung articol în care 

arată activitatea îilo-polonă a diverselor personalităţi de seamă din 
Ungaria. Sunt citați: Gusztav Csengery, Apponyi, Batthyanyi, Andrássy, 
prelatul Giesswein, Zsambery, Szadeczky, Hindy, Nyary, Tomcsanyi, 
Moser, Dr. Stefan Dessewffy, Carol Banyai, Carol Huszar, Bela Földes, 
Nagyatadi Szabo, Kuntz, Al. Dobinczky. 

Am pomenit altă dată, aici, despre articolul înpotriva României, 
scris de publicistul Studnicki în ziarul „Slovo“ din Varșovia. 

Dacă nu tot, cel puţin o parte din articolul lui Studnicki, a fost 
scris de Diveky. De altfel întreg articolul, ca expunere şi argumentare, 
poartă pecetia caracteristică a propagandei ungare. Afirmațiunea că 
în Transilvania ungurii au preponderanță politică, economică şi 
culturală, este o absurditate și dovedește sau necunoaşterea com- 
plectă a stărilor din această provincie sau o sfruntată rea credinţă. 
Vorbind de Universitatea din Cluj. Studnicki susține că nivelul ştiin- 
țific şi cultural al acesteia a scăzut. Acesta este punctul de vedere 
caracteristic ungar: Budapesta nu vrea să admită că acolo unde a fost 
un ungur, ar putea să stea acum cineva de altă naționalitate. Este însă 
sigur, că față de Universitatea din Cluj, intelectualii budapestani aveau 
odinioară o atitudine dispreţuitoare și forțele didactice de aci afară de 
puţine excepții erau considerate ca inferioare, profesorilor secundari din 
Budapesta. De altfel oamenii de bună credinţă, cari cunosc starea de 
lucruri din localitate, pot afirma că acum corpul profesoral universitar 
clujean este mai bine alcătuit decât sub dominaţia ungară. Aceste con- 
siatări erau greu să fie făcute de Studnicki, care nu a fost niciodată 
la Cluj şi a fost inspirat de Diveky. 

Aserţiunea că „elementul obscurantist valah se străduește a di- 
struge elementul catolic“, preligia catolică fiind inerentă culturei un- 
gare“, peutru un „istoric“ ca Divéky constitue e enormă erezie, 
căci Ardealul a fost în trecut citadela reformaţilor și teatrul luptelor 
religioase între ungurii, cari în această provincie sunt în număr con- 
siderabil calvinişri și unitari. Pe de altă parte, peste un milion 
de români sunt uniți. Ducând această luptă a ortodoxismului 
contra catolicismului, implicit ar trebui să se ducă o campanie și 
contra românilor uniţi. Când și în ce formă sa dus această luptă, 
când este știut că românii sunt cei mai toleranţi în ce privește con- 
fesiunile și că niciodată nu au existat persecuții celigioase în România ? 

In ce privește calculele făcute asupra cotelor de producție, ele sunt 
greșit calculate. Oricine poate vedea eroarea. 

Dar, fiecare pasagiu reprezintă o crasă și sfruntată falsificare a 
adevărului. Astfel se atirmă: „Pentru moment este imposibilă o apro- 
piere între Rusia și Ungaria, care a reușit să înăbuşe bolşevismul la 
ea acasă“, când este știut că armatele române au potolit furia comu- 
niştilor unguri. Se găsesc, rar ce este drept, chiar unguri cari nu neagă 
adevărul, dar, în general, acesta este felul de a vedea şi de a vorbi al 
şoviniştilor maghiari și al celor cari sunt în solda lor. 

Afirmarea că- România a avut în decursul istoriei un rol antiru- 
sesc, vrea să fie o abilă insinuare, dar este non-sens, căci străduința 
de secole a românilor, încă înainte de a fi ajuns la o conştiinţă clară 

a naționalităţei lor, a fost să se scuture de jugul atât de apăsător al 
ungurilor. Atitudinea ce am avut-o față de ruși ne-a fost impusă de 
sentimentul apărărei de rasă, și trebue să judece cineva prin prisma 
șoviniștilor unguri ca să se creadă că înfăptuirile de acum au un ca- 
racter de provizorat sau că ar putea să existe un român întreg la 
minte care să discute asupra „unei înțelegeri privitoare la Transilvania“. 
Acesta este felul de a vedea al ziarelor iredentiste ungare, cari cereau 
Europei în Ianuarie corectarea unei „strigătoare nedreptăţi“ şi retro- 
«cedarea imediată a teritorului vecin cu Munţii Apuseni, aceasta „ne- 
însemnând însă că Ungaria va renunţa vre-odată la cucerirea integrală 
a Ardealului“, ba ceva mai mult, au fost scriitori unguri cari au cerut 
și partea de sud a Moldovei, unde se află populaţie compactă ungară! 

„ Oricât ar părea de absurdă această propagandă. oricât am avea 
dreptatea de partea noastră, nu trebue să se uite că propaganda sus- 
ţinută cu îndărătnicie de unguri ne poate fi dăunătoare. 

Am avut un exemplu în acest sens în anul trecut când sa scris 
de către un francez, dl Raoul Chsllard, că românii au știut să cap- 
teze bunăvoința francezilor încă din jumătatea secolului trecut prin 
firea lor insinuantă şi arborând cu fală „o pretinsă origină latină“. 
Bine înțeles că acest francez a fost inspirat dela Budapesta, dar nu 
este mai puţin adevărat că el nu este singurul. Sunt scriitori, oameni po- 
litici, publicişti francezi, cari apără interesele „bravului popor maghiar“, 
plâng „Ungaria inutilată“, cer revizuirea tractatelor de pace pentru a 
se face dreptate „elementului cel mai civilizat din orientul european“, 
care a fost fără voe târât întrun război impopular în Ungaria și o- 
dios întregei pături culte, care înclina către principiile mari din Apus“. 
Temperamentul excesiv al ungurului, impuisiv, neastâmpărat, total lip- 
sit de simțul realităţei, caută a arunca vina sorţei lui pe alţii. Nu 
este un popor care să întroneze minciuna ca sistem de apărare, ca 
maghiarii. Cam în acest fel i-a judecat şi unul dintre ungurii cei mai 
de seamă, contele Széchenyi István, considerat de unguri ca un mare 
patriot al secolului trecut. 

In toată această campanie este de reţinut consecvența cu care 
ungurii revin asupra celor spuse și susținute până acum. Nu îi 
descurajează nici o critică. Incep în totdeauna: prin a preamări ţara 
şi tradiția poporului pe care se strădue să-l cucerească spre scopurile 
lor, apoi cer sprijinul în aceste momente de grea cumpănă și îndată 
trec la ponegrirea fără scrupule a „dușmanilor“. 

In acest fel sa procedat în tot Apusul, unde au sprijin puternic 
la oameni politici, căpetenii religioase și intelectuali. Tot asemenea 
au început şi în Polonia, fără să iea în considerare, că fiind o ţară 
vecină, o anchetă este mai lesnicioasă, mai cu seamă când legăturile 
dintre noi și Polonia sunt atât de strânse. Opera lor este numai ne- 
gativă, disolvantă, și în această direcţie nu există divergențe între 
membrii diverselor grupări politice ungare. Legitimist, republican, so- 

cialist, oricare ar îi nuanţa căreia îi aparţine, ungurul se pleacă lozin- 
celor iredentei maghiare, ura şi indivizibilă pentru toţi, rezumând 
idealu! celei mai mari Ungarii, despre care sau născocit cele mai 
bizare formule, ca: tevria. Ungariei cu 30 milioane de unguri, Ungaria 
„geografică, coprinzând unitatea teritorială dintre Carpaţi până la con- 
finele Alföld-ului ungar, Ungaria unitară conform tradiţiei coroanei 
St.-lui Ştefan, care trebue să se întindă peste toate ținuturile dintre 
Adriatică şi Carpaţi, și alte elucubraţii, greu de crezut pentru cine n'a 
trăit aci și nu poate să- și dea seama de starea de spirit care stăpâneşte 
mentalitatea acestui popor. 

De altfel, cum am arătat şi altă dată, o alianţă cu Polonia, ungurii 
o doresc numai pentruca să poată strica relațiunile dintre aceasta și 
vecinii ei, şi să-și plaseze câteva din produsele lor. Pentru revendi- 
cările teritoriale îşi dau seama că nu pot aştepta de la Polonia nici 
un sprijin. Marea nădejde a Ungariei este refacerea Rusiei, cu care năzu- 
ește a încheia legături și apoi, războiul de revanșe anunţat de Germania. 

Cehoslovacia, care a avut atât de des conflicte cu Polonia, cu 
care are o mulțime de interese opuse, se strădueşte cu destulă per- 
severanță a-şi crea în această țară o atmosferă binevoitoare. Legația 
cehă din Varşovia dispune de importante sume de bani, destinate 
propagandei în Polonia, are apoi un birou al presei foarte bine or- 
ganizat, prin care se informează organele de publicitate polone asupra 
situației din Cehoslovacia. Prin mijlocirea ministrului polon Piltz, 
cehii au reuşit încă din primăvara anului 1921, să facă să apară un 
număr întreg al publicaţiei „Tygodnik Ilustrowany“ exclusiv dedicat 
Cehoslovaciei. In afară de aceasta, au apărut în diverse reviste și 
ziare articole scrise de scriitori de seamă asupra celor două ţări, 
stăruind asupra intereselor comune şi punând în discuțiune toate 
chestiunile la ordinea zilei, pe care le arăta în lumina cea mai favo- 
rabilă cehilor. 

Cehilor li s'a imputat de unguri că tratează neomenește pe 
slovaci. Contra acestei aserțiuni, care a fost simpatic primită de opinia. 
publică polonă, au scris distinşi publicişti poloni, câştigaţi de ceho- 
slovaci: Adolf Nowaczinski şi George Kurnatowski, cari au documentat 
- inepția unei asemenea afirmaţiuni și au publicat studii și articole în 
cele mai principale foi poloneze. 

Tot în vederea unei apropieri de Polonia, Cehoslovacia a reuşit, 
în timpul când Skirmunt era ministru de externe, ca să se atașeze: 
pe lângă legația cehă din Varșovia, pe scriitorul ceh Adolf Czerny, care 
a ținut în semestrul de vară al anului 1921 prelegeri la Universitatea 
din capitala Poloniei asupra literaturei cehe. Aceasta a avut de efect 
că polonii au trimes la Praga pe un foarte distins profesor polon, 
Baudouin de Courtenay, eminent slavist, care a ținut o serie de con- 
ferințe asupra limbei și literaturei polone. 

La Universitatea din Posen sa înființat un lectorat pentru stu- 
diul limbei și literaturei cehe. Această Universitate a primit în 1921 
ca dar din partea Cehoslovaciei un mare număr de cărți cehe, saw 
relative la această țară. 

In anul trecut, tor în urma insistențelor prietenilor ce. şi- au Câș- 
tigat în Polonia cehii, sa înființat și la Universitatea din Varşovia un 
lectorat ceh. 

La Universitatea din Vilna s'au ținut anul trecut cursuri de vară 
asupra limbei și literaturei cehe. In afară de acestea cehii trimet 
diverse misiuni, compuse cel mai ades din intelectuali de seamă pentru 
a vizita Polonia. Aceştia din conferințe, vin în contact cu tineretul 
universitar şi cu intelectualii poloni şi fac o operă de propagandă 
foarte eficace. Astfel în anul acesta, în lunie, profesorul universitar 
din Praga, Bidlo, cu ocazia unei excursiuni a ținut la cercul scriitori- 
lor şi ziariştilor poloni din Varșovia o conferință arățând progresele 
realizate de țara sa, cum şi despre necesitatea unei conlucrări sincere 
politice ceho-polonă. Aceaș conferință a citit-o și la Posen, unde sa. 
înființat o societate ceho- -polonă. 

Bine înțeles că nu numai propaganda ungară a determinat pe 
cehi să caute o apropriere de Polonia, dar în acest mod s'au zădărni- 
cit mult efectele uricioasei campanii de defăimare ungară. 

In vara aceasta a fost în Polonia şi profesorul sârb Ilesici, care 
a căutat să arate prin articolele publicate în ziare și prin conferințe 
adevărul asupra situației din lugoslavia, însistând asupra chestiunei 
croate, pe care a prezintat- o cu totul sub altă lumină decât o arăta- 
seră ungurii. El a demonstrat că croații şi sârbii fiind o singură na- 
țiune, nu poate să fie între ei niciun conflict de natură a t-provdsa o 
sciziune. 

La Budapesta aceste legitime încercări de apropiere. au o bizară 
repercusiune, ele sunt privite ca un atac direct contra Ungariei, ca o 
călcare a unor prerogative câştigate de unguri. Se fac sforțări pentru a se 
convinge opinia publică polonă că toate acestea sunt numai momeli, 
menite să adoarmă vigilența polonilor, că o apropiere între Polonia și 
Cehoslovacia este imposibilă, iar cu Serbia un nonsens, căci deși cu 
aceasta din urmă nujare interese protivnice ca față de Cehoslovacia, am- 
bele sunt îndreptate “către sfera de influenţe streine intereselor polone. 

Prin insinuările acestea și prin perseverenţa ei, propaganda un- 
gară constitue deci o adevărată primejdie pentru țările vecine ei. 


Budapesta, August 1923. M. RUCĂREANU 

Cronica politică 


Informatorii marelui public 


Niciodată, marele public ma fost mai defectuos informat asupra evenimen- 
telor „politice, decât astăzi 

Ziarele de partid, cum e şi firesc, sunt mai mult organe de propagandā. 
Prin prisma lor, adevărul iese aproape totdeauna diform. Sunt prisme de cristal 
şi sunt lentile de mărimi diferite, aşezate in mod constant în fața cetitorului; ele 
răsfrâng în imagini strâmbe structura grupărilor protivnice sau, in cel mai bun caz 
sporesc cu generozitate optică activitatea aparentă a partizanilor. Intriga politică 
îşi are zilnic locul său de cinste. Puţini sunt insă naivii, cari se mai lasă înşelați, 
nepricepându-se să vadă de desuptul superiicialei țesături, transparentele intenţi- 
uni ale urzitorilor. Ne-am obișnuit așa de mult cu sistemul de integrală detăimare 
a adversarilor şi de hipertrofie declarată a propriilor merite, incât un ochiu price- 
put, aplicând cuvenitul coeficient al exagerărilor interesate, ar putea să dozeze ori- 
când partea de adevăr cuprinsă în fiecare coloană a acestor ziare de partid. 

Aceasta nu se poate numi, firește, o obiectivă şi exactă inregistrare a fapte- 
lor. Totuşi, există ceva și mai rău: presa aşa numită „independentă“. Aici, intere- 
sele de tarabă sunt complect ascunse în umbră. De după firma lipsită de răs- 
pundere, niciodată nu ştie cine operează. Cetăţenii din cele patru unghiuri ale Ro- 
mâniei-întregite sunt dornici de știrile înregistrate la „ultima oră“,— nefericit repor- 
ter e acela, care nu răușeşte să prindă, intre Capşa şi dealul Mitropoliei, măcar 
un fapt senzaţional in douăzeci şi patru de ceasuri, —lumea cumpără şi citeşte aceste 
tipărituri, care o pasionează, o înflăcărează și pe care le comentează, deși, cu o 
regularitate, am putea zice astronomică, timpul se însărcinează să desmintă pro- 
feția din ajun şi să risipească fantazia barocă, clădită cu atâta grije între două 
ediţii speciale. : 

Nimeni nu poate crede, de pildă, că d. lacob Rozenthal, stăpânul de carna- 
val ai ziarelor Adevărul şi Dimineața e intrad văr un fanatic duşman al partidu= 
lui liberal, pe care-l atacă (Ò, cu atâtea intortochieri, totuş!) cu ajutorul rotative- 
lor cumpărate dela d. Aristide Blank. Şi cum să credem acest lucru, când ştim în 
ce condiţii d. lacob Rozenthal, acest vajnic tribun al poporului, a vândut aceluiaș 

“partid liberal, pe care-l urăște atât de sincer, altă gazetă răsărită tot aşa, din nici- 
un gologan, pe temeiul principiului invechit demult, al generației spontanee?... 
Nimeni nu poate să vadă, deasemeni, care ar fi legătura dintre d. Iacob Rozentha! 
şi partidul țărănesc? Și cu toate acestea, nu ne mirăm îndeajuns înregistrând 
prea binevoitoarele atitudini ale Adevărului şi Duninejei, față de cămaşa rustică a 
dlii Ion Mihalache şi faţă de o așa zisă luptă de clasă a ţăranilor impotriva tutu- 
rot verilor şi cumnațţilor dlui Iacob Rozenthal. Dar jumătatea cealaltă a presei din 
strada Sărindar ? Desluşiţi, dacă sunteţi amatori de asemeni șarade amuzante, ce 
tainice implusuri din strămoși, ce legături de solidaritate sentimentală, sau mai 
la urma urmelor, chiar ce ambiţii personale de satisfăcut (desfăşurăm aici toate 
presupunerile posibile) îi mână pe frații Honigman, Emil şi Albert, în tabăra par- 
tidului naţional din Ardeal? Afară de unele slabe apropieri geografice, reminiscenţe 
imprecise din Galiţia maternă, — nu vedem nimic; Şi totuș, fanaticii apărători ai 
“pactului dela Alba lulia, retranşaţi în redacția Luptei şi Presei, sunt mai regiona- 
lişti decât d. Alexandru Vaida, mai ortodocși decât d. Onisifor Ghibu şi, deci, mai 
catolici decât Papa. Ei apără pe bieţii lor fraţi din Bihor impotriva „regățenilor“, 
ei dau certificate de bună purtare conducătorilor politici dela Cluj, şi ostracizează 
cu violență pe cei cari au săvârșit neiertata greșală de a nu le cere, pentru Ardeal, 
nici un serviciu publicistic. 

Aceștia, şi cu toţi cei cari le seamănă, cu paukerowi sordizi și cu nedeli 
analfabeți, aranjează lungi reportaje politice, fac listele noului guvern, răstoarnă 
pe d. lon I. Brătianu, aduc la putere (insiârșit !) pe d. luliu Maniu, împacă pe d. 
N. lorga cu d. C. Stere, despart de dr. Lupu de d. lon Mihalache, în chilometri 
intregi de coloane de tipar, cari se adaugă unele. după aitele, întrun lung şi ne- 
sfârșit lanţ de plăsmuiri interesate. 

lată cine informează marele public, şi iată cum il informează. Din tot ce se 
clădeşte într'o ediție, numai rămâne nimic la ediţia următoare. Dar d. Iacob Ro- 
zenthal e mulțumit că saltă negustoria democratică şi d. Emil Honigman e fericit 
că mai sosesc ceva subsidii naționale... Respectul pentru adevăr? Conştiinţa față 
de cetitori? Cine se preocupă de asemenea fleacuri, de astfel de „murunţișuri“? 

Şi, cu toate acestea, ce nevoie ar fi de o gazetă onestă, fără mahalagisme 
şi cancanuri, fără intrigi şi minciuni, care să fie realmente o căluză pe drumurile 
«şi aşa destul de încâlcite, ale politicei noastre... 

ION BALINT 

GAZETA RIMATĂ 


Dialoguri duicase 


Eu nu-s profet, ca Eremia, 

Și nu Sunt psiholog, ca Wundt, 
Urmez la Blaj teologia, 

Și sunt de jel din Borgoprund... . 
Imi este mare îndrăznealo 

De cer aici un adăpost, — 
(Nu trebue să lași cerneala 

Pe mâna orișicărui prost), — 
Dar am citit în „Lupta“, una 
Despre turneul țărănist 

Și vreau să-i rectițic minciuna, 
lertați, dar nu-pot să rezist... 


Veniseră pentru *ntrunire, 
Treizeci și trei de „regățeni“ ; 
Şi-i ascultau cu 'nsufjleţire 
Vreo douăzeci de cetățeni... 
Strigase Lupu, foarte tare, 

Il înjurase pe Maniu, 
Si-acum ținea o cuvântare 
Un domn inalt și cam saşiu. 
Dar în distinsa asistenţă 
Infăşurat întrun suman, 

Schițându-și altă existență 
Se ascunsese popa Man... 


Și 'neputând s'o ia cu buna, 

Țipă viteazul demagog, 

Apoi, tribunul... cu tribuna 

Tinu prezentul dialog: 

— „Cum? asta e democraţie? 
„Stă, Ciceo Pop, parc” ar ji sfânt, 
„Dar Ciceo Pop are moșie, 
„Și la țărani nu dă pământ... 

— „Dar cine-or da pământ, strigoii, 
„Și purligarii jără ;ranc? 

— „Vati dat, amice, cu ciocoii !* 

— „Så faci, că ești vândut lui Blank!“ 


— „Mă rog, prin Banca românescă 
„Nu suge Goldiș din guvern? 

— „Dar, în chestiunea evreiască, 
„Nu luați instrucții dela Stern? 

— „Ei, știm cu toți acum că Vaida, 
„De Renner e întreținut» 

— „Trecu Oceanul, Lupu, haida, 
„Dar cu dolarii ce-a făcut? 

—- „Perfizi sunteți, cu vorbe duble, 
„Și Sunteţi, tofi, separatiști? 

— „Dar, voi? pescuitori de ruble! 
„Ce sunteţi? Scârbe! Bolșevisti !* . 


Doar un moșneag stătea 'n picioare, 
Și se 'ntrebă (moșneag deștept) 


-— „Adică, nu sar putea oare 
„Să spună fiecare drept ?“ 


ONOFREI DIN BORGOPRUND. 

INSEMNĂRI 


Adunarea dela Oradea Mare. In 
pragul toamnei, lupta politică se pre- 
găteşte să înceapă, cu o vioiciune 
nouă. In cursul lunei acesteia, parti- 
dul poporului va ţine o serie de în- 
truniri publice, prin toate centrele mai 
de seamă ale Ardealului, Cea dintâi 
intrunire va avea loc in ziua de 
10 Septembrie la Oradea Mare, unde 
se fac întinse pregătiri pentru primirea 
d-lui genera! Averescu şi a d-lui Oc- 
tavian Goga, care-l va însoți. Cu a- 
cest prilej, d. general Averescu va 
face unele declaraţii de o deosebită 
importanță asupra situaţiei politice şi 
asupra atitudinei partidului poporului 
față de celelalte partide. 


Sa ales di Vasile Goldiș. Adunarea 
generală a „Asociaţiei“, care s'a ţinut 
Marţea trecută la Timişoara, în lipsa 
unui alt candidat, a ales ca președinte 
al ei pe di Vasile Goldiş. Ziarele par- 
tidului naționa! au anunţat acest mare 


eveniment cu tot tărăboiul cuvenit, 


subliniind cu satisfacţii ciudate acest 
„Succes“ electoral, şi uitând, se infe- 
lege, să pomencască ceva despre 
„meritele“ cari au recomandat pe di 
Vasile Goldiș la demnitatea la care 
a fost ridicat. Despre acestea, am vor- 
bit altădată, arătându-ne justificata 
noastră indoială, că fostul profesor de 
istorie dela liceul din Braşov şi ac- 





tualul stâlp ai băncilor liberaie din 
București, ar putea să imprime „Aso- 
ciaţiei“ impulsul de viață de care a- 
ceasta are nevoie. 

Avem în faţa noastră uumărul din 


revista Transilvania, în care sunt pu- 


blicate rapoartele diferitelor despărţă- 
minte ale „Astrei“ pe anul trecut, și 


„tocmai conţinutul acestor rapoarte ne 


îndrăptățeşte să spunem că în fruntea 
vechiului aşezământ cultural dela Si- 
biu ar fi fost nevoie în acelaș timp 
de un spirit inovator, de o inteligeñță 
creatoare și de un indrumător price- 
put, care sâ-i pună pe noui temelii 
intreaga ei activitate. DI N. lorga ar 
fi putut să fie şi acest spirit inovator 
şi această inteligență creatoare şi acest 
indrumător priceput, care ar fi scos 
din iâncezeală, la aer curat „agendele* 
osificate ale atâtor „despărţăminte“ 
înactive. Intro mare măsură, acest rol 
Par ti indeplinit și omul de cultură 
care este di Sextil Pușcariu, şi care 
ar fi păzit in orice caz „Asociaţia“ de 
orice amestec al politicei de partid. 
La di Vasile Goldiș, aceestă garan- 
ție e foarte șubredă. lată pentru ce, 
aceeaș repulsiune față de vulgara con- 
tuzie dintre marea menire a unei in- 
Stituții culturale şi micile combinaţii 
de politică locală, care ne-a făcut să 
nu luăm parte la alegerea diui Vasiia 
Goldiş, o resimțim şi acum când par- 

tizanii acestuia jubilează prin gazete, 
că aghiotantul dlui Iuliu Maniu va fi 
în situația de a-şi servi și pe această 
cale, partidul. 

Din păcate, „Asociaţia“ nu va avea 
decăt de pierdut. 


„Dăscălușul“ din Cluj. Ruptura na- 
ționalo-țărănistă ne rezervă tot felul 
de surprize. Am asistat deunăzi la in- 
teresanta serie de întruniri ale parti- 
dului țărănesc in Ardeal şi am ascultat 
acolo cuvântări fulgerătoare la adresa 
domnilor din comitetul de o sută. In 
special, documentatele apostrofe ale 
d-lui Gh. Bogdan-Duică la adresa par- 
tipului naţional s'au intins mult mai de- 
parte decât asupra trecătoarelor frămân- 
tări de astăzi, amenințând foarte serios 
moştenirea politică: rămasă d-lui luliu 
Maniu, şi nepoților acestuia, direct dela 
Simeon Bărnuţiu. 

Gazetele partidului național, potrivit 
unui vechi obicei de a-și ascunde ca- 
pul în nisip, ca struțul, şi de a răs- 
punde mult mai târziu, cu altă parte 
a trupului decât cu capul, mau ripos- 
tat deocamdată nimic. Au găsit cu cale, 
se înțelege, că un fost colaborator al 
Patriei ca d. Bogdan-Duică, nu merită să 
fie luat în seamă, nici când spune 
crude adevăruri foştilor săi aliaţi. 

In schimb, cu vârf și îndesat, au 
răspuns d-nii Honigman, și Emil şi 
Albert, în cele două anexe dela Bucu- 
rești : Presa şi Lupta. Pentru înfocații 
apărători ai partidului naţional, cuvân- 
tările d-lui Bogdan-Duică nu reprezintă 
decât „O țesătură de infamii, intrigi şi 
caiomnii“, iar autorul lor,— e un simplu 
„dăscăluş“ din Cluj, pătimaş, nepri- 
ceput şi mai ales ignorant. D. Albert 
Honigman a scos dintrun fund de ladă 
mucegăită: certificatul său de patru 
clase primare, d. Emil D. Fagure şi-a 
adus aminte că a luat parte cândva la 
un concurs de tenori, şi dela înălţimea 
acestor perfecte certificate de erudiție 

(plus cel de naționalism eliberat de 
mult de către legația rusească din Bu- 
cureşti) îşi permit să ţină cursuri de 
istorie şi să dea lecţii de patriotism 
unui Om, căruia, deși împărtăşește alte 
credinţe politice decât noi, nu putem 
să-i ccntestăm nici larga sa cultură 
nici perfecta sa bună credinţă. 

Dar, să nu ne mirăm prea mult. 
Acesta este noul sistem de polemică 
politică al d-lui Iuliu Maniu și al ne- 
poților săi. Augusta insuficienţă cere- 
brală a acestora nu se coboară sărăs- 
pundă crudelor judecăţi cari li se pun 
în față. Pentru o asemenea treabă sunt 
buni d-nii lacob Rozenthal, lon Agâr- 
biceanu, Leonard Paukerov şi alți le- 
fegii de mâna intâia... 

D. Bogdan-Duică poate să fie mul- 
tumit. 


„Cine dă mai mult“. — Aşa se 
cheamă cea mai nouă revistă de 
actualitate, cu cuplete şi scene pi- 
cante, al cărei autor se mărturiseşte 
a fi d. A, de Herz, conducătorul. „Ade- 
vărului literar. şi artistic“, bine cuno- 
scutul supliment în. cu'ori al celor 
două cotidiane din strada Sărindar. 

Nu ne îndoiin că revista „Cine dă 
mai mult“ va avea succesul meritat. 
Ținând seama de titlu, suntem însă 
convinsi că a fost scrisă de d. lacob 
Rozenthal, care, după cum se ştie, se 
foloseşte în scrierile sale literare de 
psendonimul Adolf de Herz, după cum 
în articolele sale politice se folosește 
de pseudonimul: Constantin Bacal- 
başa. Căci d. lacob Rozenthal e un 
bărbat foarte modest... : 

“In “orice caz: „Cine dă mai mult“ 
e:o lozincă foarte nimerită. Fericitul 
patron al Adevărului și Dimineţei ar 
face bine să nu se depărteze niciodată 
dela ea. 


Congresul partidului poporului. 
Congresul. partidului poporului se va 

ţine anul acesta in Basarabia, la Chi- 
şinău, in zilele de 27 şi 28 Septembrie 
1923. Cei cari îşi aduc aminte de at- 
mostera civilizată şi de preocupările 
serioase cari au caracterizat congresul 
din anul trecut, dela Sibiu, au toate 
motivele să se..aştepte și de data a- 
ceasta la aceeaș liniştită şi atentă exa- 
minare a problemelor actuale de gu- 
vernământ. In vârtejul atât de nesta- 
tornic al luptelor politice, cari invrăj- 
besc astăzi pe cei ce se imbrățişau 
ieri şi cari adună de-atâtea ori în aceeaş 
tabără pe cei ce se osândeau de moarte 
cu un ceas mai "nainte, atitudinea ho- 
tărită şi înţeleaptă a partidului popo- 
rului, — pentru ce să mo recunoaştem? 
— constituie incă singurul punct de 
reazim fix, întrun ocean de inconsec- 





venţe. In beţia de vorbe răsuflate, care -| 


se aruncă pela toate răspântiile, res- 
pirând numai vulgară pasiune şi jos- 
nice detăimări, desbaterile viitorului 
congres dela Chişinău, aşa cum au 
fost disciplinate în programul dinainte 
intocmit, vor avea, nu ne îndoim, acelaş 
larg ecou şi va imprăştia aceeaş bine- 
făcătoare impresie de siguranţă, caşi 
desbaterile congresului din Sibiu. 

„ lar adversarii răuvoitori vor avea 
ocazia să constate cât de inchegate 
sunt rândurile acestui partid, care o 
clipă n'a desminţit linia sa de conduită, 


fixată din ziua venirei la putere a par- 


tidului liberal. 

Din nefericire, greutăţile de găzduire 
nu vor ingădui ca acest congres să ia 
proporţiile sale fireşti. Ziarul /ndrep- 
tarea, care publică amănunte asupra 
organizărei lui, anunţă că nu vor putea 
lua parte mai mult de patru reprezen- 
tanţi din fiecare organizaţie județeană. 


O întâmplare şugubeaţă. Excesul 
de zel al reporterilor politici dela ga- 
zetele independente din Capitală a 
mai inregistrat încă o nustimă păcă- 
leală, pe care nu ne putem răbda să 





mo inregistrăm. E vorba despre sen- 
zaționala întălnire dela Flondoreni, 
unde trimişii clubului „Majestic“, dnii 
Mihail Cantacuzino şi Grigore Fili- 
pescu, ar fi încheiat o înțelegere cu 
cunoscutul fruntaș bucovinean d. lancu 
Flondor, care s'ar fi înscris cu acest pri- 
lej în partidul d-lui Iuliu Maniu. Cå- 
teva zile de-a rândul, gazetele parti- 
dului național au jubilat, încântate de 
noua achiziţie făcută in Bucovina, și 
anunțând la toate punctele: cardinale că 
teribilul, irezistibilul comitet de-o sută 
de la Cluj a mai cucerit o provincie. 

Toate bune pân” aici. Numele d-lui 
lancu Flondor a fost aruncat din nou 
în circulație, cafenelele şi-au regăsit 
animația zilelor bune de altădată, şi 
incvitabiiele liste ministeriale au in- 
ceput să circule dela o masă la alta. 
Ce s'a întâmplat însă? S'a întâmplat 
că cineva, un om foarte nepoliticos, 
a atras atenţia vânturătorilor de nou- 
tăţi senzaţionale, că. întrevederea is- . 
torică dela Flondoreni n'a putut ‘să 
aibă loc din următoarele motive ne- 
spus de simple. Mai întâi pentrucă 
unul dintre emisari, d. Mihail Canta- 
cuzino, se află în momentul de față 
la Paris, şi al doilea pentrucă insuş 
amfitrionul Flondorenilor, gazda cum 
am zice, d. lancu Flondor, lipsește 
de-asemenea din ţară, fiind plecat la- 
Karlsbad. Cu alte cuvinte n'a fost 
nimic. Totul se reduce la o mică ti- 
cluire reportericească şi atâta tot. In 
altă parte a revistei, ne ocupăm ceva 
mai pe ’ndelete cu modul fantazist in 
care e informat marele nostru public 
asupra evenimentelor politice. Arun- 
căm şi această mostră la grămada 
celorlalte minciuni, şi trecem mai de- 
parte.  Intr'adevăr, am prăpădi multă, 
multă vreme, dacă ne-am opri, măcar 
câteva minut, la fiecare născocire co- 
tidiană a deştepţilor, cari fac să se 
întâlnească Parisul cu Karlsbadul, la 
o moge din Bucovina... 

„Material pentru soluții econo- 
mice“, Di Vasile C. Osvadă, fostul di- 
rector al „Băncei Agrare“ a scos de subt 
tipar o elegantă broşură de 124 pagini, 
purtând titlul de mai sus, şi ocupân- 
du-se cu diferite probleme economice 
dela ordinea zilei. Nu sunt, ints'adevăr, 
Soluţii precise ; sunt insă expuneri mi- 
nuțitoase asupra trecutului apropiat 
(de unde nu lipsește, spre regretul 
r.Ostru, Oarecare amărăciune politică) 
şi sunt sugestiuni pentru viitor, expuse 
în linii largi şi cuprinzătoare. În spe- 
cial, expunerea activităţei industriale 
din Ardeal. se bucură de o atenţie 
deosebită, şi in această privinţă, unele 
constatări ale dlui Vasile C. Osvadă 
Sunt demne de reţinut. 


Frământările studențești. Fără in- 
Coială, guvernul actual crede că in- 
treaga  frămâniare, care a zguduit 
Universitățile noastre, a iost potolită 
ca de 9 baghetă magică, prin oprirea 
congresului Studenţesc. ln mai multe 
rânduri, di dr. C. Angelescu, ministrul 
Instrucțiunei publice, și-a arătat con- 
vingerea că la toamnă toţi studenţii 
vor reveni la cursuri şi Universitățile 


se vor redeschide, in aceleaș condiţii 


rormale, caşi altădată. 

Unele ecouri, al câror răsunet a a- 
juns ușor până la noi, par să nu in- 
dreptățească acest optimism ministe- 
rial. Studenţii universitari au manije- 
stat la lași destul de zgomotos im- 
potriva  măsurei, intr'adevăr brutale, 
care a interzis congresul tinerimei 
noastre universitare, într'o vreme când, 





pentru o mulţime dc cauze suspecte, 
se arată o indulgentă şi binevoitoare 
toleranţă. Şi nici prin celelalte oraşe 
universitare, fierberea nu sa potolit. 
Risipiţi pela casele lor, semănaţi de- 
alungul şi de-a latul ţărei, tinerii 
„grevişti“ de-astă primăvară nu sau 
potolit. Mişcarea pare să fie mult mai 
profundă, decât s'o anuleze odihna 
unei vacanțe. 

lată pentruce, ne temem ca nu cum- 
va, şi această nouă perioadă de stu- 
diu, care acum incepe, să nu fie tur- 
burată de nedorite conflicte. DI dr. 
Anghelescu ar trebui să aibă mai pu- 
țină încredere in mijloacele polițienești 
de a pune capăt frământărilor studen- 
țimei noastre, și să aplece puţin ure- 
chee la tinerescului vuet care se aude 
de departe. 


Reviste. Lamura, Nrul 10—11, cu ar- 
ticole de N. Craimic, Cezar Petrescu, 
Lucian Blaga, Gh. D. Mugur, Ap.D. 
Culea, |. Nisipianu, Lelia Popescu şi 


"alţii. Apoi o frumoasă bucată de Gio- 


vanni Popini în traducerea dlui Al. 
D. Marcu şi una de Karl Ewald în 
traducerea Liei Simionescu, pius o fa- 
bulă în versuri de Al. Lascarov-Mol- 
dovan. Rubricile recensiilor, a notițe- 
lor şi notelor pedagogice, ca de obi- 
ceiu, foarte bogate şi interesante. 
Apărarea Naţională Nr. 11, cu obi- 
nuite articole antisemite.. i 
Sămănătorul, dlui I. Podea. Numerile 
de pe luiie și August, cu articole fulgeră- 


„ toare împotriva bisericii și slujitorilor 


ei, asupra cărora, probabil, vom reveni 

